*Verdens Undergang*
**Maailmanloppu** (tansk. *Verdens Undergang*) on vuonna 1916 valmistunut tanskalainen mykkäelokuva. August Blomin ohjaaman katastrofielokuvan pääosia esittävät Olaf Fønss, Carl Lauritzen, Ebba Thomsen ja Johanne Fritz-Petersen.

Juoni
-----

Maahan iskeytyvä komeetta lähestyy pohjoiseurooppalaista kaivoskaupunkia. Kansa keräytyy rukoilemaan kiertävän saarnamiehen johdolla, työläiset kapinoivat ja keinottelulla rikastunut teollisuusmies juhlii menestystään. Komeetan aiheuttamasta hävityksestä selviytyvät vain Edith ja hänen rakastettunsa Reymers, jotka onnistuvat lopulta löytämään toisensa.

Näyttelijät
-----------

|  |  |  |
| --- | --- | --- |
|  Olaf Fønss  | … |  Frank Stoll, kaivoksenomistaja ja pörssikeinottelija
  |
|  Carl Lauritzen  | … |  kaivospäällikkö West
  |
|  Ebba Thomsen  | … |  Dina, Westin tytär, Flintin morsian
  |
|  Johanne Fritz-Petersen  | … |  Edith, Westin tytär
  |
|  Thorleif Lund  | … |  kaivostyöläinen Flint
  |
|  Alf Blütecher  | … |  perämies Reymers
  |
|  Frederik Jacobsen  | … |  kiertävä saarnamies
  |
|  K. Zimmerman  | … |  professori Wissmann, astronomi
  |
|  Moritz Bielawski  | … |  
  |
|  Erik Holberg  | … |  
  |

Tuotanto ja vastaanotto
-----------------------

Nordisk Films Kompagnin tuottama *Maailmanloppu* on elokuvahistorian ensimmäinen pitkä apokalyptinen elokuva. Sen taustalla ovat tuhatvuotinen eskatologinen perinne, tieteisfiktion tulevaisuudennäyt, ihmiskuntaa vuonna 1910 säikäyttänyt Halleyn komeetta ja ensimmäisen maailmansodan synnyttämä huoli maailman tuhoutumisesta. Sodan aiheuttamat rajoitukset saivat tanskalaiset elokuvatuottajat kiinnostumaan näyttäviä erikoistehosteita sisältävien katastrofi- ja tieteiselokuvien tekemisestä.

*Maailmanloppu* oli aikanaan valtava menestys etenkin poikkeuksellisen vaikuttavien erikoistehosteidensa ansiosta. Sen rakkausjuonet, uskonnolliset ainekset ja yhteiskuntakritiikki tuntuvat nykynäkökulmasta vähemmän onnistuneilta. Apokalyptisen elokuvan tiennäyttäjän vaikutus on havaittavissa varsinkin Abel Gancen *La fin du mondessa* (1931).

Elokuvaa esitettiin Suomessa alkuvuodesta 1917. Sen suomenkielisiä nimiä olivat *Suuri hävitys*, *Suuri katastroofi*, *Suuri hävityksen päivä* ja *Suuri pyrstötähti eli Hävityksen päivä*.

DVD-julkaisu
------------

Tanskan elokuva-instituutissa vuonna 2006 restauroitu *Maailmanloppu* on julkaistu DVD:llä yhdessä Holger-Madsenin *Avaruuslaivan* (1918) kanssa. Elokuvat on varustettu englanninkielisellä tekstityksellä ja Ronen Thalmayn pianomusiikilla.

Lähteet
-------

1. 1 2  Det Danske Filminstitut: Filmdatabasen *dfi.dk*. Viitattu 8.10.2017.
2. 1 2 3 4  Hamonic, Wynn Gerald: Verdens Undergang (1916) and the Birth of Apocalyptic Film: Antecedents and Causative Forces.  *Journal of Religion & Film*, 2016 (20), 3. Artikkelin verkkoversio.
3. ↑  Scifist: A sci-fi film history in reviews *scifist.wordpress.com*. Viitattu 8.10.2017.
4. ↑  Molodezhnaja: Bollywood, Hollywood, asiatische Filme & mehr *molodezhnaja.ch*. Viitattu 8.10.2017.
5. ↑  Maxim-elokuvateatterin mainos.  *Helsingin Sanomat*, 4.2.1917, s. 3. Artikkelin verkkoversio.
6. ↑  Maxim-elokuvateatterin mainos.  *Uusi Suometar*, 4.2.1917, s. 3. Artikkelin verkkoversio.
7. ↑  Salama Teatterin mainos.  *Karjala*, 18.2.1917, s. 2. Artikkelin verkkoversio.
8. ↑  Petit-elokuvateatterin mainos.  *Kansan Lehti*, 7.3.1917, s. 2. Artikkelin verkkoversio.
9. ↑  Elokuvan lopputekstit.
10. ↑  Edition Filmmuseum *edition-filmmuseum.com*. Viitattu 8.10.2017.

Aiheesta muualla
----------------

* *Maailmanloppu* Elonetissä.
* *Maailmanloppu* Internet Movie Databasessa. (englanniksi)